દુબઈમાં બેસીને મુંબઈને કન્ટ્રોલ કરતા દાઉદ ઈબ્રાહિમની મુંબઈમાં રહેતી બહેન હસીના વિશે એવું માનવામાં આવતું કે એ ભાઈ વતી મુંબઈનું એનું કામકાજ સંભાળે છે અને એ રીતે એ પણ ગુનાહિત પ્રવૃત્તિમાં ઈન્વૉલ્વ છે. જો કે હસીના આ બધાંથી દૂર રહીને આદર્શ ગૃહિણી, વત્સલ માતા બનાવાના પ્રયાસ કરે છે, પણ સંજોગ એવા સર્જાય છે કે એનો પરિવાર ખેદાનમેદાન થઈ જાય છે અને એણે અંધારી આલમ તરફ વળવું પડે છે. હસીના હવે નાગપાડાની ગૉડમધર છે, આપા (મોટી બહેન) છે. શું એ ખરેખર ભાઈની ગેરહાજરીમાં મુંબઈમાં ‘બિઝનેસ’ સંભાળતી હતી? આ અને આવા અનેક પ્રશ્ર્ન (2014માં) હસીના પારકરનું હાર્ટ ઍટેકથી અવસાન થયું પછી નિરુત્તર રહ્યા.